  Майя Бывальцева Удмуртиысь азьвыл федерал инспектор Дмитрий Овсянников Севастопольлэн губернаторезлэсь ужзэ огдырлы быдэсъясе юнматэмын. Росси азьмуртлэн Владимир Путинлэн со пумысен пуктэтэз кун кивалтӥсьлэн сайтаз шараямын. Севастопольлэн азьвыл кивалтӥсез Сергей Меняйло ужоскетъёсызлэсь дырызлэсь вазь мозмытон сярысь куриськон гожтӥз. Кызьы ивортэ азьмуртлэн пресс-службаез, со «ас мылкыд каремезъя» ужысьтыз кошкиз. Тодэ вайытом, 2015-тӥ арын 24-тӥ толсуре Дмитрий Овсянников Россиысь промышленностья но вузкаронъя министрлэн воштӥсез интые юнматэмын вал. Со дырозь Росси министерствоысь промышленностья улосвыл политикая департаментлэн кивалтӥсез луыса ужаз. ВАТСАН Овсянников Дмитрий Владимирович Вордскиз 1977-тӥ арын. «Финансы и кредит» ӧнеръя Удмурт кун университетэз, Тольяттиысь кивалтонъя академиез («Кун, но муниципал кивалтон»), Россиысь кун службая академиез («Юриспруденция»), Экономикая вылӥ школаез («Управление реформируемыми предприятиями ОПК») йылпумъяз. 1993–1995 аръёсы — «Курсор» НПКП-ын лаборант, Ижкар; 1995–1996 аръёсы — «Аксион» акционер огазеяськонлэн коньдон ужпумъёсъя ёзэтысьтыз экономист, Ижкар; 1997–1999 аръёсы — экономикаен но кивалтон ужен вырись егит ӧнерчиослэн, но студентъёслэн «Айсек-Ижевск» (AIESEC) мерлыко кар огазеяськонзылэн кивалтӥсез; 1999–2000 аръёсы — «Удмуртнефтегазстрой-город» акционер огазеяськонлэн азинсконъя но ваньбуретэн кивалтонъя ёзэтысьтыз ӧнерчи; 2000–2001 аръёсы — ФПК «Чайковский текстильный дом» акционер огазеяськонлэн кивалтӥсезлэн воштӥсез, Чайковский, «Строительная инвестиционная компания «СТИК» огазеяськонлэн асъетъя но инвестициосъя ёзэтэзлэн кивалтӥсез, Ижкар; 2001–2003 аръёсы — Киров улосвылъя федерал инспектор; 2003–2007 аръёсы — Удмурт элькунъя федерал инспектор; 2007–2009 аръёсы — «Чепецкий механический завод» акционер огазеяськонлэн кивалтӥсезлэн воштӥсез — коммерци ужъёсъя директорез; 2010–2013 аръёсы — «Пермский моторный завод» акционер огазеяськонлэн кивалтӥсь директорезлэн воштӥсез — экономикая но коньдон ужпумъёсъя директорез; 2013–2014 аръёсы — «Объединенная двигателестроительная корпорация» акционер огазеяськонлэн коньдон ужпумъёсъя но экономикая департаментэзлэн кивалтӥсезлэн воштӥсез; 2014-тӥ арысен — Россиысь промышленностья но вузкаронъя министерствоысь промышленностья улосвыл политикая департаментлэн кивалтӥсез; 2015-тӥ арысь 24-тӥ толсурысен — Россиысь промышленностья но вузкаронъя министрлэн воштӥсез. Тегъёс: Политика ВладимирПутин Удмуртия Россия  